Jens Joel (S), 2014-05-13:
Tak for det.
Jeg har glædet mig til debatten i dag.
Mest af alt har jeg glædet mig til, at vi nu endelig kan få lukket et hul i vores fælles sikkerhedsnet, det hul, som har betydet, at syge mennesker kunne miste hele deres indkomst, selv om de stadig væk var syge.
Det har været afgørende for Socialdemokraterne, at lovforslaget i dag sikrer netop det: at ingen syge i vores samfund skal ende uden en krone på lommen.
Vi gør op med den økonomiske utryghed, som varighedsbegrænsningen har været, for der er ingen, der bliver raske af udsigten til at miste hele deres indkomst, og fra den 1. juli 2014 vil den situation heldigvis ikke længere kunne opstå.
De vil fortsat få sygedagpenge og blive forlænget på de samme vilkår som i dag, indtil deres brækkede ben er helet eller ryggen igen er klar, så de kan arbejde.
Det gælder for det store flertal.
Altså, vi har simpelt hen i forslaget ændret det, så vi sætter en stopper for historien om dødssyge mennesker, der mister deres indkomst, mens de bogstavelig talt ligger til behandling på sygehuset.
Det er vigtigt for de syge og deres pårørende, der ved gud har nok andet at tænke på, men jo også for vores opfattelse af, hvad der er ret og rimeligt, og hvordan vi tager hånd om hinanden.
For en anden gruppe vil det også betyde ændringer.
Det er den gruppe, som i dag så at sige ser frem til at ryge helt ud af systemet, altså som styrer mod varighedsbegrænsningen, kan man sige.
Det er heldigvis en mindre gruppe end det store flertal, men det er en gruppe, som ikke desto mindre har været hårdt ramt den her gang.
Der gør vi det, at vi sikrer, at de ikke kan miste forsørgelsen, så længe de er syge, at de får en mere målrettet, individuel indsats, en tværfaglig indsats, hvor vi tager udgangspunkt i, hvad der skal til, for at de kan komme tilbage på arbejdsmarkedet.
Det er rigtigt, at den ydelse, som man vil modtage efter 5 måneder, hvis man i det gamle system ville se frem til at ramme en sygedagpengevarighedsbegrænsning, er lavere, men det er faktisk vores opfattelse, at det vigtigste i den her situation er at komme ind og støtte op og lave en målrettet indsats for at sikre, at de folk kommer bedst muligt tilbage på arbejdsmarkedet.
For det er dem, som i dag lider af nogle diffuse diagnoser, det er svært at få sat fingeren på, og som derfor heller ikke rigtigt får hjælp.
Sygedagpengeindsatsen handler jo om meget andet end ydelser.
Det handler også om, hvor tidligt vi sætter ind, og hvad vi gør for at hjælpe vores kollegaer tilbage på arbejde.
Vi kan desværre se, at det ikke er alle steder i landet, man er lige god til at komme i gang med behandlingen og hjælpen.
Nogle steder kommer man først for alvor i gang, når borgerne er ved at ramme grænsen, og det er simpelt hen ikke godt nok.
Der er ingen, der bliver raske af at gå rundt og vente på hverken afklaring eller indsats, og vi skal sørge for, at den hjælp kommer langt hurtigere.
Derfor er jeg glad for, at vi lægger op til den hurtigere indsats, men også til en indsats, hvor vi bruger flere midler på dem, der er i fare for at blive langtidssyge, altså at vi prioriterer midlerne i systemet.
Et punkt, jeg også har lyst til at nævne, er, at man ikke fremover skal kunne tvinges i behandling mod sin vilje.
Den enkelte får mulighed for at sige nej til at komme på lykkepiller, få elektrochok, blive underkastet rygoperationer uden at miste forsørgelsesgrundlaget, altså uden at man kan trues med, at man bliver frataget sine sygedagpenge.
Så har jeg også lyst til på baggrund af det, som hr. Hans Andersen, Venstres ordfører, sagde, at sige, at det for os ikke er en spareøvelse.
Det er jo også derfor, at der på kort sigt er tale om en investering i de her mennesker.
Det handler ikke om at spare penge, men det er selvfølgelig rigtigt, at vi håber, at det her kan betyde, at man kommer hurtigere tilbage på arbejdsmarkedet, og at statskassen, samfundet, derfor på lang sigt vil spare penge.
Men det håber vi altså primært af hensyn til de borgere, som gerne vil tilbage.
Jeg er glad for, at der er relativt bred opbakning om det her forslag, og jeg synes, at vi har haft et godt forhandlingsforløb.
Jeg ser selvfølgelig også frem til forhandlingen i Folketingssalen.
Socialdemokraterne støtter forslaget.